Haj, száj, szem
Haj, haj, haj,
Beh szép selyemhaj
     Ez a leányhaj!
Bomlott fürti tengerében
Hattyuvállak fürdenek benn.
     Haj, haj, haj,
     Be szép selyemhaj
          Ez a leányhaj.

Száj, száj, száj,
Beh szép rózsaszáj
     Ez a leányszáj!
Fülemile danol benne,
Legszebb sor gyöngy ragyog benne.
     Száj, száj, száj,
     Be szép rózsaszáj
          Ez a leányszáj.

Szem, szem, szem,
Beh gyönyörű szem,
     Ez a leányszem!
Mennyország nyildokol benne,
Szerelem az isten benne.
     Szem, szem, szem,
     Beh gyönyörű szem
          Ez a leányszem.
Versek
Vörösmarty Mihály
Magyar irodalom 1772-től 1849-ig